SKRIFTLIG FORESPØRGSEL E-2193/03

af Glenys Kinnock (PSE) til Kommissionen

(2. juli 2003)

Om: Stålindustriens fremtid i Det Forenede Kongerige

Har Kommissionen kendskab til påstande fra Corus UK Ltd om, at selv om stålproduktionskapaciteten i andre EU-medlemsstater er nedskåret i de senere år, er der sket en alvorlig underudnyttelse af en stor del af denne kapacitet, og de faktiske produktionsniveauer har ændret sig meget lidt? Endvidere hævdes det, at statsstøtte i betydeligt omfang blev brugt til at tilskynde til disse kapacitetsændringer, hvoraf mange blev ledsaget af nye investeringer i de anlæg, der blev bevaret. Strider dette ikke imod reglerne for statsstøtte?

Hvad agter Kommissionen ligeledes at gøre for at tilskynde til rationalisering af stålproduktionen i tiltrædelseslandene? Mener Kommissionen ikke, at de stålproducerende tiltrædelseslande har forsømt at handle hurtigt nok med hensyn til at omstrukturere deres kapacitet? Ifølge Corus UK vil omstruktureringen inden 2007 være af for ringe omfang og indtræde på for sent et tidspunkt.

Svar afgivet på Kommissionens vegne af Erkki Liikanen

(6. august 2003)

Kommissionen har ikke kendskab til påstande fremsat af Corus United Kingdom Ltd for nylig som anført af det ærede medlem. Kommissionen vil dog gerne gøre opmærksom på, at i perioden fra begyndelsen af 1980erne til midten af 1990erne er stålproduktionskapaciteten nedsat med ca. 60 mio. tons. At produktionen har ligget konstant på omkring 160 millioner tons er en afspejling af forbedret produktivitet i forbindelse med fortsatte investeringer og tekniske forbedringer. Alle disse investeringer er udført inden for rammerne af en særlig statsstøtteordning, hvorunder berettigelsen til støtte begrænses og kun gives på klart definerede betingelser, som kontrolleres nøje. Som en del af denne procedure har Kommissionen efter medlemsstaternes enstemmige beslutning bemyndiget de nationale myndigheder til at give den nødvendige omstruktureringsstøtte på strenge betingelser. En streng kontrolordning blev etableret til overvågning af den støtte, der blev givet. På daværende tidspunkt blev Kommissionen og Rådet enige om ikke at ville træffe yderligere beslutninger af denne art for at redde eller omstrukturere stålselskaber i Fællesskabet.

Det Forenede Kongerige deltog i denne øvelse på samme niveau som andre medlemsstater. Siden 1995 har der ikke været nye omstruktureringsprogrammer, der er støttet af offentlige midler, og de enkelte selskaber har fuld frihed til at træffe deres egne strategiske beslutninger. Stålselskaberne har været aktive på markedet vel vidende, at der ikke ville blive tale om yderligere omstruktureringsstøtte. Kommissionen mente, at hvis dette skulle ændre sig i fremtiden, ville der ikke være nogen garanti for, at stålvirksomhederne ikke ville mindske deres bestræbelser på at reducere omkostningerne og styrke deres konkurrenceevne til stor fare for den enorme indsats, der allerede var gjort. Dette er grunden til, at Kommissionen den 19. marts 2002 besluttede, at forbuddet mod rednings- og omstruktureringsstøtte til stålselskaber i vanskeligheder fortsat bør gælde efter udløbet af EKSF-traktaten den 23. juli 2002(1).

Kommissionen besluttede også, at regional investeringsstøtte fortsat skal være forbudt efter udløbet af EKSF-traktaten(2).

Omstruktureringen af stålindustrien i de nye medlemsstater er endnu ikke fuldført. Dette blev under tiltrædelsesforhandlingerne anerkendt af alle involverede parter. Som følge af forhandlingerne er der aftalt overgangsperioder for Den Tjekkiske Republik og Polen indtil udgangen af 2006 for at give disse lande mulighed for at fuldføre omstruktureringen af deres stålsektor og at gøre de selskaber, der stadig er offentligt ejede, mere attraktive for private investorer.

Kommissionen har været aktivt engageret i vurderingen af de nationale omstruktureringsplaner i de nye medlemsstater og vil fortsætte sit engagement i fremtiden. Dette har gjort det muligt at opsætte strenge betingelser vedrørende de maksimumbeløb for omstruktureringsstøtte, der kan gives til modtagende selskaber, såvel som for lukningen af urentable og forældede anlæg. De nye medlemsstater forpligtede sig til at opfylde disse betingelser, som er indarbejdet i tiltrædelsestraktaten.

Hvad angår Slovakiet, som privatiserede sin stålindustri i 2000, er der aftalt en overgangsperiode, hvor støttemodtageren kan høste fordel af en skattefritagelsesordning, til gengæld for opretholdelse af beskæftigelsen. I løbet af denne periode, som vil ophøre med udgangen af 2008, har Slovakiet forpligtet sig til at respektere lofter for produktion og salg af stålprodukter på markedet i den udvidede Union.

Detaljerede overvågningsbetingelser er nærmere angivet i tiltrædelsestraktaterne, og Kommissionen vil regelmæssigt rapportere om de opnåede fremskridt.

(1) Meddelelse fra Kommissionen om støtte til redning og omstrukturering og støtte til lukning i stålindustrien. EFT C 70 af 19.3.2002.

(2) Meddelelse fra Kommissionen om multisektorale rammebestemmelser for regionalstøtte til store investeringsprojekter. EFT C 70 af 19.3.2002.